Part de la població treballadora catalana està exposada, a causa de la seva feina, als compostos químics inclo­sos en les formulacions d'aquests productes plaguicides.
No hi ha, però, un mapa d'exposició a Catalunya ni un sistema d'informació que ens doni el coneixement de la prevalença d'exposició a aquests agents, ni de les con­dicions d'utilització específiques en els diferents sectors d'activitat en què estan presents.
Aquesta informació és imprescindible per establir actuacions eficients per protegir la salut de treballadors exposats, ja que l'exposició a plaguicides ha estat associada a un augment del risc de desenvolupament de diferents malalties, com alteracions neurològiques, reproductives, endocrines o càncer.
És per això que l'institut Català de Seguretat i Salut Laboral (ICSSL) va decidir elaborar un treball sobre exposició ocupacional a plaguicides a Catalunya que proporcionés estimacions del nombre de treballadors exposats per tipus de matèria activa i per activitat econòmica.
La utilització dels plaguicides d'ús ambiental implica una sèrie de riscos.
Per aquest motiu, les empreses aplicadores d'aquests productes així com els magatzems han de disposar d'una sèrie de mesures preventives que consisteixen en fixar pautes d'actuació molt estrictes quan es produeix una aplicació d'aquests productes.
Els plaguicides d'ús ambiental són, segons el Reial decret 3349/1983, els plaguicides destinats a operacions de desinfecció, desinsectació i desratització en locals públics o privats, establiments fixes o mòbils, mitjans de transport i les seves instal·lacions.
Són els productes utilitzats en els tractaments coneguts tradicionalment com a DDD (Desinfecció, Desinsectació, Desratització).
Tots ells s'inclouen dintre del concepte més ampli de biocides, que ve definit en el Reial decret 1054/2002 com les substàncies actives i preparats que continguin una o més substàncies actives, presentats en la forma en què són subministrats a l'usuari, destinats a destruir, contrarestar, neutralitzar, impedir l'acció o exercir un control d'altre tipus sobre qualsevol organisme nociu per mitjans químics o biològics.
També es coneixen, de forma incorrecta, amb el nom de pesticides, que és la traducció a la llengua anglesa del terme plaguicides.
Els tractaments amb plaguicides d'ús ambiental s'han d'utilitzar dins del marc de control integrat de plagues urbanes.
Els riscos derivats de la utilització dels plaguicides poden tenir com a causa la seva toxicitat o d'altres efectes (corrosius, irritants, inflamables, explosius).
Aquestes causes de risc són comunes en molts productes químics, però presenten una particularitat destacable pel que fa a la toxicitat, el grau i característiques de la qual són especialment importants en els plaguicides.
També cal tenir present el risc d'exposició a plaguicides diferents (multiexposició), sigui de forma simultània o diferida en el temps.
És per tot el que s'ha indicat anteriorment que s'han d'avaluar els riscos de totes les operacions d'aplicació de plaguicides, i cal tenir en compte que poden estar en situació de risc potencial, a més dels aplicadors, els treballadors de l'empresa on es fa l'operació, i particularment el personal de neteja.
És important, per tant, la cooperació i coordinació empresarial.
Les empreses aplicadores de plaguicides ambientals i els magatzems de plaguicides d'ús ambiental han d'estar inscrites en el Registre oficial d'establiments i serveis plaguicides del Departament de Salut.
El personal d'aquestes empreses ha de disposar de la capacitació homologada legalment.
Les mesures preventives principals consisteixen en fixar pautes d'actuació molt estrictes quan es produeix una aplicació d'aquests productes.
Totes les persones implicades, tant de l'empresa aplicadora, com de l'empresa usuària i de possibles empreses externes, han de saber en tot moment què cal fer.
Cal considerar les mesures abans de l'aplicació (cobrir o retirar materials absorbents, apagar sistemes de ventilació i climatització forçats, etc.), durant l'aplicació (absència total de personal) i després de l'aplicació (compliment estricte de terminis de seguretat, ventilació natural, neteja amb aigua, etc.) i complir-les rigorosament.
DOGC núm. 2418, de 23 de juny de 1997
BOE núm. 20, de 24 de gener de 1984
BOE núm. 40, de 15 de febrer de 1991
BOE núm. 104, d'1 de maig de 2001 (versió consolidada)
BOE núm. 145, de 17 de juny de 2000
BOE núm. 82, de 5 d'abril de 2003